ปภ.รายงานเกิดวาตภัยในพื้นที่ 2 จังหวัด บ้านเรือนประชาชนได้รับความเสียหาย 13 หลัง ปัจจุบันสถานการณ์คลี่คลายแล้วทุกจังหวัด
กรมป้องกันและบรรเทาสาธารณภัย รายงานสถานการณ์หย่อมความกดอากาศต่ำปกคลุมประเทศไทยตอนบน ประกอบกับลมตะวันออกเฉียงใต้ที่พัดปกคลุมภาคเหนือ ภาคตะวันออกเฉียงเหนือ ภาคกลาง ภาคตะวันออก ภาคใต้ รวมถึงกรุงเทพมหานครและปริมณฑล ส่งผลให้เกิดฝนฟ้าคะนองและลมกระโชกแรง ตั้งแต่วันที่ 20 เมษายนที่ผ่านมา ถึงปัจจุบัน (21 เม.ย. 64) โดยในรอบ 24 ชั่วโมงที่ผ่านมาเกิดวาตภัยในพื้นที่ 2 จังหวัด ได้แก่ ขอนแก่นและลพบุรี รวม 2 อำเภอ 3 ตำบล 5 หมู่บ้าน บ้านเรือนประชาชนได้รับความเสียหาย 13 หลัง ไม่มีผู้บาดเจ็บและเสียชีวิต ปัจจุบันสถานการณ์คลี่คลายแล้วทุกจังหวัด กรมป้องกันและบรรเทาสาธารณภัย ประสานจังหวัด องค์กรปกครองส่วนท้องถิ่น และหน่วยงานที่เกี่ยวข้องเร่งให้การช่วยเหลือผู้ประสบภัย โดยสำรวจและประเมินความเสียหาย เพื่อดำเนินการช่วยเหลือตามระเบียบกระทรวงการคลังฯ ทั้งนี้ ประชาชนสามารถแจ้งเหตุและขอความช่วยเหลือทางไลน์ “ปภ.รับแจ้งเหตุ1784” และสายด่วนนิรภัย 1784 ตลอด 24 ชั่วโมง รวมถึงสำนักงานป้องกันและบรรเทาสาธารณภัยจังหวัด เพื่อประสานให้การช่วยเหลือโดยด่วนต่อไป